“ไบรท์ทีวี” โต้ข่าวไล่พนง.มาสาย 24 คนออก
ผู้อำนวยการสถานีโทรทัศน์ไบรท์ทีวี โต้ข่าวไล่พนง.มาสาย 24 คนออก รับมีทำผิดแต่ลงโทษตามขั้นตอน
31 ม.ค. 2560

“วรวีร์ วูวนิช” ผู้อำนวยการสถานีโทรทัศน์ไบรท์ทีวี โต้ข่าวไล่พนง.มาสาย 24 คนออก รับมีทำผิดแต่ลงโทษตามขั้นตอน
ผู้สื่อข่าวรายงานว่า ในวันนี้ (30 ม.ค.) เว็บไซต์เฟซบุ๊ก Bright TV : Digital TV ช่อง 20 ได้โพสต์ข้อความคำชี้แจงของ น.ส.วรวีร์ วูวนิช ผู้อำนวยการสถานีโทรทัศน์ไบรท์ทีวี ต่อกรณีที่สำนักข่าวอิศรา นำเสนอข้อมูลระบุ ไบรท์ทีวี ได้สั่งปลดพนักงานเพราะมาสายเกิน 12 ครั้งต่อปี เมื่อต้นเดือนที่ผ่านมา
โดยมีการยืนยันว่า ไม่ได้มีการปลดพนักงาน 24 คนแต่อย่างใด อย่างไรก็ตาม มีพนักงานที่ทำผิดระเบียบบริษัทโดยมาสายจริง ซึ่งมีผู้ที่มาสายสูงสุดมากถึง 153 ครั้ง ในรอบ 8 เดือน ซึ่งก็ถูกดำเนินการตามขั้นตอน เริ่มจาก ตักเตือนด้วยวาจา ตักเตือนโดยลายลักษณ์อักษร ภาคทัณฑ์ พักงาน และถ้ายังทำผิดซ้ำก็จะถูกให้ออก
ขณะที่ น.ส.วรวีร์ ระบุว่า ไบรท์ทีวี ก็ไม่ต่างกับสถานีโทรทัศน์ทั่วไป ที่มีพนักงานลาออกไป ซึ่งไบรท์ ทีวี ก็ได้รับพนักงานทดแทน โดยประกาศรับสมัครทั้งผ่านทางสถานีไบรท์ทีวี และตามสื่อโซเชียลมาตลอด 1 เดือน และในเดือนมกราคมไป ถึงกุมภาพันธ์ 2560 มีพนักงานมากกว่า 10 คน มาเริ่มงานใหม่กับไบรท์ทีวี จึงไม่อยากให้ข่าวนี้กระทบกับผู้ที่ตั้งใจจะมาร่วมทำงานกับไบรท์ทีวี ซึ่งจนถึงขณะนี้ยังเปิดรับสมัคร เพราะยังมีตำแหน่งที่ต้องการอีกจำนวนมาก และหวังว่าผู้ที่อยากจะมาทำหน้าที่สื่อมวลชนที่ดี จะต้องการมาร่วมงานกับไบรท์ทีวีเพิ่มเติมอีก